

2018/0191 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ  
  
съгласно член 294, параграф 6 от Договора за функционирането на Европейския съюз  
  
относно

позицията на Съвета във връзка с приемането на Регламент на Европейския парламент и на Съвета за създаване на „Еразъм+“: програма на Съюза в областта на образованието, обучението, младежта и спорта и за отмяна на Регламент (ЕС) № 1288/2013

(текст от значение за ЕИП)

1. Контекст

|  |  |
| --- | --- |
| Дата на предаване на предложението на Европейския парламент и на Съвета (документ COM(2018) 367 final — 2018/0191 COD) | 30 май 2018 г. |
| Дата на приемане на становището на Комитета на регионите относно предложението | 6 февруари 2019 г. |
| Дата на приемане на становището на Европейския икономически и социален комитет относно предложението | 19 октомври 2018 г. |
| Дата на позицията на Европейския парламент на първо четене | 28 март 2019 г. |
| Дата на съгласието на Съвета относно общ подход | 26 ноември 2018 г. |
| Дати на тристранните срещи | 7 октомври 2019 г.  19 ноември 2019 г.  9 декември 2019 г.  7 декември 2020 г.  11 декември 2020 г. |
| Дата на потвърждаване на компромисното споразумение от страна на Комитета на постоянните представители | 18 декември 2020 г. |
| Дата, на която комисията по култура и образование на Европейския парламент гласува за одобряване на компромисното споразумение | 11 януари 2021 г. |
| Дата, на която позицията на Съвета е приета от Комитета на постоянните представители (точка I/A) | 31 март 2021 г. |
| Дата на приемане на позицията на Съвета на първо четене | 13 април 2021 г. |

2. Цел на предложението на Комисията

Програмата „Еразъм+“ е един от инструментите за финансиране по многогодишната финансова рамка (МФР) за периода 2021—2027 г., насочени към инвестиране в хората, социалното сближаване и ценностите. Комисията предложи бюджет в размер на общо 30 милиарда евро.

Общата цел на програмата „Еразъм+“ е да подкрепя, чрез учене през целия живот, образователното, професионалното и личностното развитие на хората в областта на образованието, обучението, младежта и спорта в Европа и извън нея, като по този начин допринася за устойчивия растеж, качествените работни места и социалното сближаване, стимулира иновациите и също така подсилва европейската идентичност и активното гражданство. Програмата е структурирана около три ключови действия: 1) мобилност с учебна цел, 2) сътрудничество между организации и институции и 3) подкрепа за разработването на политики и за сътрудничеството. Интегрираният характер на програмата, обхващащ формалното, неформалното и информалното учене, предлага възможности за учене на всички етапи от живота.

В съответствие с констатациите от междинната оценка на предходната програма и становищата на заинтересованите страни новата програма „Еразъм+“ запазва стабилността, като същевременно предлага подобрения, както и нови мерки и действия, отразявайки по-широката амбиция на новата програма на ЕС за политиката. Значително подсилената, приобщаваща и разширена програма засилва мобилността и обмена.

3. Коментари относно позицията на Европейския парламент

В позицията на Европейския парламент на първо четене, приета на 28 март 2019 г., бяха предложени изменения на предложението на Комисията, а именно:

* име: запазване на името „Еразъм+“ (вместо „Еразъм“, както предлага Комисията);
* бюджет: утрояване на бюджета; промяна на разбивката по сектори (професионално образование и обучение — от 21 % на 23 %; училищно образование — от 15,2 % на 15,6 %; образование за възрастни — от 4,8 % на 6 %; спортът се увеличава от 1,8 % на 2 %); годишните бюджетни кредити да бъдат разрешавани от Европейския парламент; линеен профил на разходите за 7-годишната продължителност на програмата;
* цели: нови специфични цели в областта на международното сътрудничество, ученето през целия живот и европейската добавена стойност;
* управление: делегирани актове за приемането на годишните работни програми; в хода на преговорите Европейският парламент формулира искането си за управленско решение, което да гарантира участието му в политическия избор във връзка с изпълнението на програмата;
* засилено измерение на програмата, свързано с приобщаването: самостоятелна глава за приобщаването и членове, изискващи от Комисията да изготви рамка от мерки за приобщаване, а от националните агенции да изготвят национални стратегии за приобщаване; специфични цели и показатели;
* европейска добавена стойност: неизчерпателен списък с критерии за доказване на европейската добавена стойност на действията в рамките на програмата;
* DiscoverEU: разширяване на обхвата от 18-годишните до лицата на възраст 18—20 години;
* европейските университети и центровете за високи постижения в областта на професионалното образование следва да включват поне един субект, установен в държава членка;
* възрастни учащи се: добавяне на индивидуална мобилност в ключово действие 1 (мобилност с учебна цел);
* ключово действие 1 в областта на спорта (мобилност с учебна цел): индивидуалната мобилност с учебна цел се разширява, за да включва и младите хора, практикуващи спорт в организирана среда, и международната мобилност на спортния персонал;
* синергии: използване на Печата за високи постижения, за да се даде възможност за алтернативно финансиране по линия на фондовете на политиката на сближаване;
* международно сътрудничество: заличаване на упоменаванията на вида на третите държави, участващи в програмата; добавяне в ключово действие 2 (сътрудничество) на упоменавания на изграждането на капацитет в областта на висшето образование в трети държави; специален акцент върху развиващите се държави;
* показатели: приложението се заменя с по-подробен списък на показателите.

Европейският парламент прие също политическо изявление, придружаващо позицията му на първо четене, в което се запазва правото на Европейския парламент да преразгледа позицията си, за да се гарантира, че основните дейности на програмата и измерението, свързано с приобщаването, се изпълняват ефективно, в случай че бюджетът не бъде утроен. В изявлението се подчертава също, че подкрепата на Европейския парламент за европейските университети, центровете за високи постижения в областта на професионалното образование и DiscoverEU ще зависи от оценката на техните пилотни фази и от по-нататъшното определяне на всяка инициатива.

Като част от споразумението, постигнато по време на тристранните срещи, Комисията прие следното:

* името на програмата е „Еразъм+“ вместо „Еразъм“;
* финансовият пакет на програмата се определя на 24,574 милиарда евро по текущи цени с допълнително финансиране в размер на 1,7 милиарда евро по цени от 2018 г. в резултат на специфичната за програмата корекция, предвидена в член 5 от и приложение II към Регламент (ЕС, Евратом) 2020/2093 на Съвета (т.е. Регламента за МФР); леко адаптирани секторни бюджетни средства;
* ново приложение, в което се описват в общи линии действията по програмата, които могат да бъдат изменени с делегиран акт;
* засилено измерение, свързано с приобщаването;
* добавяне на нов член относно европейската добавена стойност;
* мобилност на възрастните учащи се в ключово действие 1 (мобилност с учебна цел);
* разширяване на обхвата на спортната мобилност, за да включва и международните действия;
* изричното упоменаване на Печата за високи постижения;
* разясняване на члена, в който се говори за участието на организациите в трети държави, които не са асоциирани към програмата;
* разширен и преструктуриран списък на показателите.

Комисията се съгласи също така да направи следното изявление относно индикативния бюджет за платформите на центровете за високи постижения в областта на професионалното образование:

„Без да се засягат правомощията на законодателния и бюджетния орган, Комисията се ангажира да отпусне индикативна сума от 400 милиона евро по текущи цени за подкрепа на платформите на центровете за високи постижения в областта на професионалното образование за цялата продължителност на програмата, при условие че при междинната оценка на програмата бъде дадена положителна оценка на резултатите от действието.“

След като Съветът прие своята позиция на първо четене, се очаква Европейският парламент официално да одобри споразумението, постигнато на тристранните срещи.

4. Коментари относно позицията на Съвета

Позицията на Съвета отразява споразумението, постигнато по време на тристранните срещи. Най-важните промени, въведени в сравнение с предложението на Комисията, включват:

* името на програмата е „Еразъм+“ вместо „Еразъм“;
* финансовият пакет на програмата се определя на 24,574 милиарда евро по текущи цени с допълнително финансиране в размер на 1,7 милиарда евро по цени от 2018 г. в резултат на специфичната за програмата корекция, предвидена в член 5 от и приложение II към Регламент (ЕС, Евратом) 2020/2093 на Съвета (т.е. Регламента за МФР);
* разпределението на бюджета е изменено, както следва:
* общ финансов пакет:
* делът на образованието и обучението е намален от 83,1 % на 83 %;
* спортът е увеличен от 1,8 % на 1,9 %;
* таксите за управление на националните агенции са увеличени от 3,2 % на 3,3 %;
* дялове в бюджета за образованието и обучението:
* мобилността на възрастните учащи се е увеличена от 4,8 % на 5,8 %;
* професионалното образование и обучение е увеличено от 21 % на 21,5 %;
* „поне“ 1,8 % са предназначени за действия по инициативата „Жан Моне“;
* „поне“ дял от 17 % за хоризонталните дейности и централно управляваните действия, включително индикативната сума от 400 милиона евро за центровете за високи постижения в областта на професионалното образование, посочена в изявлението на Комисията;
* маржът за гъвкавост е намален от 5,5 % на 4,1 %.
* мобилност на възрастните учащи се в ключово действие 1 (мобилност с учебна цел);
* засилено измерение, свързано с приобщаването (самостоятелна глава с два нови члена);
* ново приложение, описващо в общи линии действията по програмата, като се запазва необходимата гъвкавост за изпълнението на програмата, и което може да бъде изменяно с делегиран акт;
* променен и преструктуриран списък на показателите;
* фиксирана продължителност на програмата, съобразена с продължителността на многогодишната финансова рамка;
* добавяне на разпоредби за обратно действие;
* променени разпоредби относно условията за участие на трети държави, които са асоциирани или не са асоциирани към програмата.

Като цяло постигнатото споразумение запазва целите на първоначалното предложение на Комисията, като запазва степента на амбициозност и позволява гъвкавостта, необходима за изпълнението на програмата.

5. Заключение

Комисията е съгласна с позицията на Съвета.

6. Декларация на Комисията

Комисията направи една декларация, която се съдържа в приложението.

**ПРИЛОЖЕНИЕ**

**Изявление на Европейската комисия относно специалните средства за платформите на центровете за високи постижения в областта на професионалното образование**

Без да се засягат правомощията на законодателния и бюджетния орган, Комисията се ангажира да отпусне индикативна сума от 400 милиона евро по текущи цени за подкрепа на платформите на центровете за високи постижения в областта на професионалното образование за цялата продължителност на програмата, при условие че при междинната оценка на програмата бъде дадена положителна оценка на резултатите от действието.